Zrušenie úloh B.44, B.45, B.46 a B.58 z uznesenia vlády SR 1154/2001 zo dňa 12.12.2001 a úloh pod poradovým číslom 1 na mesiace júl, september a október vyplývajúcich z Plánu legislatívnych úloh vlády SR na rok 2002

Vláda Slovenskej republiky svojím uznesením č. 1154 z 12. decembra 2001 k prioritným úlohám vlády Slovenskej republiky vyplývajúcim z Pravidelnej správy Európskej komisie o pripravenosti Slovenskej republiky na členstvo v Európskej únii z 13. 11. 2001 uložila ministerke financií vydať nariadenia vlády SR k hospodáreniu s finančnými prostriedkami pri realizácii programov PHARE, ISPA a SAPARD do 1. augusta (PHARE) 1. októbra (ISPA)a 1.novembra 2002 (SAPARD). 

Ministerstvo financií vypracovalo návrhy nariadení vlády na základe Pokynov pre hospodárenie s finančnými prostriedkami pri realizácii programov PHARE, ISPA a SAPARD. V rámci vnútrorezortného pripomienkového konania boli vznesené pripomienky, ktoré okrem iného upozorňovali na rozpor týchto návrhov nariadení vlády SR s Ústavou SR ako aj ďalšími zákonmi SR. Po zapracovaní pripomienok v rámci vnútrorezortného pripomienkového konania sa rozsah návrhov nariadení vlády SR podstatne znížil. Všetky úpravy boli nevyhnutné, aby návrhy nariadení vlády SR neboli v rozpore s Ústavou SR ani žiadnym zákonom SR.
 
Takto upravené návrhy nariadení vlády SR boli predložené Ministerstvom financií na medzirezortné pripomienkové konanie. Podľa názoru viacerých ministerstiev takto zúžený rozsah nariadení vlády SR neupravuje podrobnosti o hospodárení s finančnými prostriedkami pri implementácií programov PHARE, ISPA a SAPARD. Takého nariadenia by obsahovali iba veľmi málo ustanovení, ktoré sú navyše už plne a oveľa podrobnejšie zachytené v iných dokumentoch.

Všetky náležitosti, ktoré by boli v nariadeniach vlády SR pre hospodárenie s finančnými prostriedkami pri implementácií programov PHARE, ISPA a SAPARD sú obsiahnuté v už existujúcich dokumentoch (Finančné memorandá pre programy PHARE a ISPA, Viacročná finančná dohoda medzi ES a SR, Nariadenia ES, Zákon NR SR č. 303/1995 Z.z. o rozpočtových pravidlách v znení neskorších predpisov, ako aj ďalšie zákony SR, Pokyny pre hospodárenie s finančnými prostriedkami pri realizácií programov PHARE, ISPA a SAPARD atď.), a preto nie je potrebné vydávať nariadenia vlády SR. Podľa §1 ods.5 Zákona NR SR č.303/1995 o rozpočtových pravidlách je medzinárodná zmluva, ktorou je SR viazaná nadradená ostatným zákonom. Tieto medzinárodné zmluvy obsahujú podrobné ustanovenia o riadení programov PHARE, ISPA a SAPARD a obsahujú už podrobné podmienky pre hospodárenie s prostriedkami daného predvstupového fondu.

Okrem toho, keďže sú uzatvorené jednotlivé finančné memorandá pre programy ISPA a PHARE a Viacročná finančná dohoda a Ročné finančné dohody pre program SAPARD, prípadné vypracované nariadenia by sa s nimi dostali do rozporu v prípade zmien navrhnutých EK. Pokyny pre hospodárenie s finančnými prostriedkami pri realizácií programov ISPA a SAPARD, ktoré boli prijaté uznesením vlády č.1114 a č. 1115 dňa 28.11.2001a Pokyny pre hospodárenie s finančnými prostriedkami pri realizácií programu PHARE prijaté dňa 13.12.2002 uznesením vlády č.1164 veľmi podrobne upravujú zodpovednosti jednotlivých subjektov, rozsah a formu podpory, finančné toky a ďalšie podrobnosti o hospodárení s prostriedkami PHARE, ISPA a SAPARD. Okrem toho je povinnosťou subjektov v rámci implementácie jednotlivých predvstupových nástrojov pri uzatváraní zmluvných vzťahov so subjektami, pre ktoré nie sú záväzné Pokyny pre hospodárenie s finančnými prostriedkami pri realizácií programov PHARE, ISPA a SAPARD, zmluvne zabezpečiť ich dodržiavanie týmito subjektami. 

V rámci programu SAPARD sú všetky postupy Národného fondu ako aj Agentúry SAPARD  preverené, auditované a akreditované Európskou komisiou, pričom EK sa vzdala kontroly projektov a preniesla túto povinnosť na SR. Podobná decentralizácia, ktorej súčasťou bude audit a akreditácia zo strany EK sa uskutočňuje aj pri programoch ISPA a PHARE. Z uvedeného vyplýva, že EK je oboznámená s postupmi pri implementácií programu SAPARD a v súčasnosti sa vytvárajú podmienky na certifikovanie implementačných agentúr a Národného fondu pre ISPA a PHARE.

 	Z vyššie uvedených dôvodov je potrebné zrušiť úlohy B.44, B.45 a B.46 z uznesenia vlády SR  č. 1154 z 12. decembra 2001, ktoré ukladajú ministerke financií vydať nariadenie vlády SR k hospodáreniu s finančnými prostriedkami pri realizácii programov PHARE, ISPA a SAPARD.

Podľa uznesenia vlády SR č. 1154 zo dňa 12. 12. 2001, úlohy B.58, mal sa v roku 2002 v Inštitúte finančnej politiky zvýšiť počet zamestnancov o dvoch odborníkov pre makroekonomické analýzy a plánovanie. Táto úloha mala posilniť pracovné kapacity inštitútu v súvislosti s tým, že gestoruje tvorbu Predvstupového ekonomického programu SR, vypracovávaného ročne na podnet Európskej komisie. Zároveň IFP rozširuje svoje predikčné činnosti v nadväznosti na cyklus krátkodobých predikcií (jar, jeseň) požadovaných EK a OECD.

Podľa stanoviska rozpočtovej sekcie MF SR nebolo možné urobiť rozpočtové opatrenie, ktorým by sa navýšil počet pracovníkov MF SR a príslušných finančných prostriedkov, pretože v kapitole Všeobecná pokladničná správa rezerva pre takéto navýšenie nebola vytvorená. Podmienky pre navýšenie počtu pracovníkov IFP neboli vytvorené ani rozpisom plánovaných miest v rámci kapitoly MF SR.

Potrebné zvýšenie počtu pracovníkov IFP bolo uplatnené pri plánovaní kapacít na rok 2003 a je potvrdené uznesením vlády SR č. 947 zo dňa 21. 8. 2002. Plánované zvýšenie pracovných miest v IFP a tomu prislúchajúce finančné prostriedky sú súčasťou rezervy Všeobecnej pokladničnej správy v Návrhu štátneho rozpočtu na rok 2003. Nesplnenie úlohy B.58 z uznesenia vlády 1154/2001 je uvádzané v Protokole o výsledku kontroly plnenia úloh z uznesení vlády SR, ktorú uskutočnila sekcia kontroly Úradu vlády SR. K opatreniam prijatým k výsledku kontroly patrí aj rozhodnutie o návrhu na zrušenie uvedenej úlohy.